奉送醇老
作者：沈遼
朝代：宋

paragraphs: 近世考吏師，誰如李荆州。
斯人不可作，伊洛青松丘。
江上逢故客，揚名談舊遊。
蚤被北海薦，不向龍門羞。
三年州從事，利刀無全牛。
毁譽豈無人，春夢空悠悠。
乃知雲臺棟，當向華岱求。
潢汙一尺水，豈能縱呑舟。
老夫卧山野，自将麋鹿儔。
雖云相見晚，笑語欣相投。
曠不入州府，何由接綢繆。
江南二月春，坐想潁水流。
適當及瓜代，哂笑豈不優。
它年青雲路，六翮固已修。
嵩杪有髙士，爲記南山幽。